Vezaučius

Vezáučius (, ) – agromiestelis vakarų Gudijoje, Gardino srities Zietelos rajone, 7 km į pietvakarius nuo Zietelos, prie plento M11 (Vilnius–Slanimas) ir Koriavkos upelio. Apylinkės centras. Yra Šv. Petro ir Pauliaus cerkvė (1875 m.).

Istorija 

Vezaučius minimas nuo XV a. 2-osios pusės. Nuo XVI a. jį valdė kunigaikštis Fiodoras Zaslavskis, nuo 1566 m. – Jeronimas Seniavskis. 1613 m. žemėlapyje Vezaučius žymimas kaip miestelis. Nuo 1624 m. minimas kaip Sapiegų valda. Čia stovėjo katalikų bažnyčia, garsėjusi stebuklingu Šv. Marijos paveikslu. 1775 m. miestelyje buvo 53 ūkiai, 2 malūnai, karčema. 1795 m. atiteko Rusijai. 1885 m. buvo 90 ūkių, cerkvė, mokykla, vyko mugės. XIX a. Vezaučius minimas kaip kaimas Slanimo apskrities Zietelos valsčiuje.

Lietuviai 

Vezaučius pateko į Zietelos lietuvių „salą“, tačiau 1931 m. ekspedicijos metu lietuviškai kalbančių jau neberasta.

Šaltiniai 

Zietelos rajono gyvenvietės
Gardino srities agromiesteliai